Senatorul PNL Virgil Guran a vorbit despre alegerile pentru Primăria Capitalei, marți, la Știrile B1 TV prezentate de Gabriela Mihai, și a spus că Ionuț Lupescu, unul dintre oamenii testați de liberali, ar avea șanse să câștige scrutinul, dar că președinta PSD București, fostul primar general Gabriela Firea, stătea cel mai bine în sondaje.
Întrebat dacă fostul mare fotbalist ar avea șanse să câștige alegerile în cazul în care ar fi desemnat candidatul PNL-PSD la Primăria Capitalei, Virgil Guran a spus: "De ce nu? Ionuț Lupescu, în afara faptului că a fost un mare fotbalist, a demonstrat că este un bun administrator și este un om așezat, un om care, în funcțiile pe care le-a avut, administrative, după ce s-a lăsat de fotbal, a fost foarte bun. De ce nu? Îl cunosc și chiar știu că este un om foarte capabil".
"O să vedem acest lucru în câteva zile și o să ieșim să prezentăm exact candidatul, pentru că mulți spun în momentul de față, de ce se tergiversează? Pentru că dorim să ieșim cu cel mai bun candidat, pentru că dorim să câștigăm Bucureștiul împreună cu PSD, că așa s-a stabilit, pentru că Bucureștiul are nevoie de dezvoltare. În momentul de față, cu tot respectul, s-au făcut și bune, și rele, dar în momentul de față, după părerea mea, mai ales pe domeniul imobiliar, care e foarte important pentru o Capitală, totul este blocat în București", a adăugat liberalul.
Întrebat care ar avea cele mai multe șanse dintre cei șase candidați testați de PNL și PSD, Virgil Guran a spus: "În momentul de față, eu vă spun după sondaje, deși îi cunosc foarte bine pe toți și toți șase sunt oameni capabili, care au demonstrat și au avut performanță, lăsând la o parte că sunt adversari politici cei de la PSD pentru noi, trebuie să respectăm și să recunoaștem că au avut performanță. Eu cred că oricare dintre ei, dacă vor candida pe această alianță, au șanse reale să câștige (…). Trebuie să recunoaștem un lucru, în sondaje, cel puțin sondajele făcute înainte, acum o lună ș.a.m.d, cel mai bine stătea Gabriela Firea".